b"\n_START_ARTICLE_\nHepi\xc3\xa0lid\n_START_SECTION_\nTaxonomia i sistem\xc3\xa0tica\n_START_PARAGRAPH_\n\xc3\x89s destacadament la fam\xc3\xadlia m\xc3\xa9s diversa de la infraordre Exoporia. Aquesta fam\xc3\xadlia de primitives arnes consta de 60 g\xc3\xa8neres i 587 esp\xc3\xa8cies. Els g\xc3\xa8neres Fraus (d'Austr\xc3\xa0lia), Gazoryctra (de l'hol\xc3\xa0rtic), Afrotheora (del sud d'\xc3\x80frica) i Antihepialus (d'\xc3\x80frica) s\xc3\xb3n considerats els m\xc3\xa9s primitius; contenen 51 esp\xc3\xa8cies aproximadament i moltes s\xc3\xb3n relictes del sud de Gondwana i actualment formen un grup separat dins de la fam\xc3\xadlia. El g\xc3\xa8neres m\xc3\xa9s diversos \xc3\xa9s l'Oxycanus amb 73 esp\xc3\xa8cies, Endoclita amb 60, Thitarodes amb 51 i Cibyra amb 50.\n_START_SECTION_\nMorfologia i identificaci\xc3\xb3\n_START_PARAGRAPH_\n\xc3\x89s considerada una fam\xc3\xadlia molt primitiva, amb difer\xc3\xa8ncies estructurals amb altres arnes, com tenir unes antenes curtes o presentar tant el fr\xc3\xa8nul com la prob\xc3\xb2scide infuncionals. Aquesta segona caracter\xc3\xadstica fa que els imagos no es puguin alimentar. Com altres Exoporia, l'esperma es transfereix a l'ou per un canal extern entre l'ostium i l'ov\xc3\xadpor. Tenen unes ales anteriors i posteriors similars. De vegades s'inclouen com a membre d'honor als macrolepid\xc3\xb2pters, a pesar de les seves caracter\xc3\xadstiques arcaiques (estrictament parlant s\xc3\xb3n filogen\xc3\xa8ticament massa b\xc3\xa0siques, constituint microlepid\xc3\xb2pters, tot i els 250 mm d'envergadura alar dels Zelotypia). Algun cop, per la seva destacable grand\xc3\xa0ria i colors cridaners, han rebut m\xc3\xa9s atenci\xc3\xb3 popular i taxon\xc3\xb2mica que altres microlepid\xc3\xb2pters. Moltes esp\xc3\xa8cies mostren un fort dimorfisme sexual, amb mascles m\xc3\xa9s petits per\xc3\xb2 m\xc3\xa9s vistosos que les femelles o, en elevades altituds, femelles dels g\xc3\xa8neres Pharmacis i Aoraia tenen ales redu\xc3\xafdes.\n_START_SECTION_\nDistribuci\xc3\xb3\n_START_PARAGRAPH_\nEs troben arreu del m\xc3\xb3n excepte l'Ant\xc3\xa0rtida i llocs on podria resultar sorprenent la seva abs\xc3\xa8ncia, com Madagascar, illes del Carib i oest de l'\xc3\x80frica tropical; tot i aix\xc3\xb2, encara queda per confirmar, ja que per exemple fins fa poc es creia que no es trobaven a Nova Caled\xc3\xb2nia, fins al descobriment de l'Aenetus cohici. A la regi\xc3\xb3 neotropical i a l'\xc3\x80sia, s'han aconseguit adaptar i diversificar a les selves, mentre que a la regi\xc3\xb3 afrotopical sembla que no ha estat aix\xc3\xad. Les esp\xc3\xa8cies generalment s\xc3\xb3n poc dispersives i no es troben en illes oce\xc3\xa0niques, excepte Phassodes a Fiji i l'oest de Samoa i algunes esp\xc3\xa8cies al Jap\xc3\xb3 i Illes Kurile; la localitat tipus de Eudalaca sanctahelena, Santa Helena, sembla ser un error (per Sud-\xc3\xa0frica).\n_START_SECTION_\nComportament\n_START_PARAGRAPH_\nS\xc3\xb3n de vol crepuscular i algunes esp\xc3\xa8cies formen leks, cosa que tamb\xc3\xa9 ha sorgit de manera independent al g\xc3\xa8nere d'hepialoids Ogygioses (Palaeosetidae). En la majoria de g\xc3\xa8neres, els mascles volen r\xc3\xa0pidament cap a femelles verges, que criden a aquests amb olors. En altres g\xc3\xa8neres, les femelles es disposen contra el vent i llavors emeten feromones de les t\xc3\xadbies metator\xc3\xa0ciques."